**ሰላም ስለ ዝተመነኻዮ ኣይመጽእን እዩ እንተዘይሰሪሕካሉ፡**

ሰላም ክህሉ ሓሳብን ተግባርን ክሳነ ኣለዎ። ሓደ ካብቲ ካልእ ተነጺሉ ክሰርሕ ኣይክእልን እዩ። ዓለም ኣብ ምንዋጽ ዘንብራ ዘሎ ሓደ ኣካል ንሰላም ተግባር ኣሰንዩ ክሰርሕ እንከሎ፡ እቲ ካልእ ወገን ሰላም እናበለ ጸረ ሰላም ተግባራት ስለ ዝገብር ክልቲኦም ስለ ዘይተሳነዩ ኣብ ቁሩቁስ ይነብሩ። በዚ መሰረት ብዙሓት ሃገራት ኣብ ምትፍናን ክነብራ ንዕዘብ። እተን ንሰላም ብተግባር ከሰንያ ዘይክእላ ሃገራት (መንግስታት) ጎረባብተን ንምጥቃዕ ብኻልኦት ካብኤን ዝሕይላ ንዝርያ ዓዲመን ክዕሰባ ድሕር ኣይብላን። እቲ ብቐዳምነት ዝጥቃዕ ህዝበን ምዃኑ ኣቕልቦ ከይገበራ ንሰን ኣይረብሓ፥ ንጎረባብተን ቅሳነት ኣይህባ። ከም ኣብነት ንምጥቃስ ሰውራ ኤርትራ ክዕወት ዝኸኣለ ክልተ ነገራት ስለ ዝተሰማምዔ እዩ። ቀዳማይ እቲ ምእንቲ ነጻነት ክጋደል በረኻ ዝሰፈረ ገድሊ፡ እቲ ካልኣይ ምእንቲ ነጻነት ምስ ገድሉ ክሰርሕ ዝተወደበ ህዝቢ። ናይ ክልቲኡ ሓሳብን ተግባርን ስለ ዝተሳነ መስተንክር ዝሰርሔ። እቲ ገድሊ ምስ ህዝቢ ወይ እቲ ህዝቢ ምስ ገድሊ እንተዘይሳነዩ ኔሮም ናጽነት ክርከብ ይትረፍ ክሕለም’ውን ኣይምተኻእለን።

ኩሉ ግዜ ከምዚ ዝኣመሰለ ሓሳባት ከለዓል ከሎ ናብ ሩሕቕ ከይከድካ ብኸባብኺ ምጅማር እቲ ዝሻሸ እዩ። ነቲ ሑሉፍ ታሪክ ከምዘለዎ ገዲፍካ ኣብ ህልዊ ኩነታት ምትኳር ምስ መድረክ ከጓዕዘካ ይኽእል። ኤርትራ ብዓለም ነጻነታ ምስ ተኣመነላ ኩሉ ሽግራታ ብሓያል ቃልሳን ጽንዓታት ተደምዲሙ ዝብል ሓሳብ ስለ ዝነበራ ኣብ ጉዕዞ ህዝንጸት ሃገርያ ኣድሂባ ክትሰርሕ ዝጀመረት። ምስ ገዛኢታ ዝነበረት ኢትዮጵያውን ሰላም ዝመልኦ ጉርብታና ክትነብር ዝነበራ ህርፋን ኣብ ተግባር ከተመስክሮ ተራኣያ እያ። መንግስቲ ኢትዮጵያ ብስርዓት ወያነ ዝምራሕ ወደብ ምጽዋዕ ይኾን ዓሰብ ከም ልቡ ክመላለሰሉን፡ እቲ ብድኽነት ዝሳቐ ዝነበረ ህዝቢ ኢትዮጵያ ንክርህዎ ሰናይ ምንዮት መንግስቲ ኤርትራ ዘርኢ እዩ ኔሩ። እንተኾነ ግን እቲ ብወደባት ኤርትራ ናብ ኢትዮጵያ ዝኣቱ ዝነበረ ንብረት ይኹን ረዲኤት ኣብቲ ውጹዕ ህዝቢ ኣይበጽሔን። ‘እዛ ቡርኹታ እምኒ ኣላታ ከምዝበሃል’ ወያነ ዝበርኮተታ ቡርኩታ እምኒ እምኒ ዘይኮነ ስሚ እዩ ኔሩዋ። እቲ ዝተቦርከተ ስሚ ንዓና ተባሂሉ ጥራሕ ኣይኮነን ተሓሲቡ። ወያኔ ጎብለል ኣብ ኣፍሪቃ ናይ ምዃን ሕልሚ ስለ ዝነበራ ንኹለን ምስኣ ዝዳወበ ሃገራት ዝተሓስበ እዩ ኔሩ። ብኤርትራ ክትጅምር ዘምረጻ ከም ቀንዲ ስግኣት ንህላወኣ ስለ ዝቖጸረታ እዩ። ሓሳባታ ግን፡ ኣብ እንግድዓ ኣሜሪካ ተሓዚላ ብሓይሊ ጸብለል ክትብል እሞ፡ ንኤርትራ፡ ሶማል ጂቡቲ፡ ሱዳን፡ ከንያ፡ ደቡብ ሱዳን ናይ ምቁጽጻር ምልኪ ከተርኢ እዩ ኔሩ።

ከምቲ ናይዛ ጽሕፍት ኣርእስቲ ትሕብሮ፡ ወያኔ ብስም ሰላም ሰላማዊ ተግባር ዘይብሉ፡ ንህዝቢ ሶማል ግዳይ ጌራ ግፍዕታት ከተውርድ ከላ፡ ምስ ኤርትራ ዘይምኽኑይ ውግእ ብስም ባድመ ኣጒዳ፡ ኣብ ሞንጎ ክልተ ሱዳን ተበላጺ መርገጽ ብምውሳድ ግሁድ ተልእኮ ኣሜርካ ከተተግብር ከላ፡ ምስ ከኒያ ቅሳነት ዝኸልእ ምቱኹታኳት ከተላዓዕል ከላ፡ ንጁቡቲ ምስ ጎሬበታ ኤርትራ ከም ትዋጋእ ምግባራ፡ ብኣፋ ትብሎን ብተግባር ተውዕሎን ስለ ዘይተሳነ ጃንዳ ሎሚ እናህትለ ከም ዝሰበበ ዕቋር ማይ ብምቖት ጸሓይ እናሃፈፈ ዝነጽፍ ኣብ መቐለ ተዓቊራ ካብ መዓልቲ ንመዓልቲ ህላወኣ እናሓቐቐት ትኸይድ። ብኣንጻሩ ሓድነት እተን ብኣ ክፉእ ዝተሓስበለን ሃገራት ዞባና ሰላመን እናዓንተረ፡ ፍቕረን እና ደልደለ፡ ሓድነተን ተረጋጊጹ ኣሎ።

ኣብ ጉዳይና እንተተመልኪትና፡ ሎሚ ብስም ሰላም ዝሽቅጣ ጸረ ሰላም ዝቖማ ንነብሰን ፖሎቲካዊ ፓርት ኢለን ዘጠመቓ ብድሕረት ዝተባላሸዋ ተመሃሮ ጃንዳ፡ ጸሓይ ክትዓርብ ከላ ትበርቕ ዝመስለን ምትእኽኻባት ኣይተሳእናን። ንዕኤን ኣሚኖም ንቃላተን እምበር ተግባራተን ከይመዘኑ ዝስዕቡወን ዝተደናገሩ ተቐበልቲ ሕድሪ ክኾኑ ዝግብኦም/ኤን መንእሰያት ኣለዉ። ኣብዚ ጉዳይ’ዚ ተሓመይቲ ስድራቤታት ደቀን ብለይቲ ካብ ሃገር ብዘይ ሕጋውን ሰላማዊ መገድን ዘፋንዋ ውሑዳት ኣይኮናን። መንእሰያት ሃብቲ ሃገር ከም ምዃኖም መጠን ስድራቤታት ሃገራዊ ሓላፍነቶም ክፈልጡ፡ ሃገሮም ካብ ተጻይ ክከላኸሉ፡ ታሪኽ ክመራመሩ፡ ንዕኦም መሲሎም ካብ ዘታልልዎም ከስተውዕሉ ጥራሕ ዘይኮነ ብተግባር ክሰርሑሉ ቀዳሞት ካድራት (መማህራን) ክኾና እዩ ዝግብኤን። ታሪኽ ሰብዩ ዝሰርሖ፡ ብዓል ሕማቕ ታሪኽ ተሓቢኡ ክሓልፎ እኳ እንተፈተነ፡ ካብ ሕልናዊ ወቐሳ ነጻ ክኸውን ስለ ዘይክእል፡ ኣብዛ ኣብ ዓለም ዝነብረላ ሓጻር ዕድሚኡ ብዘይ ቅሳነት ክሳብ ግዜ ሞቱ ክሳቐ ይነብር።

ወለዲ፡ ዓበይቲ ዓድታት፡ መራሕቲ ሃይማኖት፡ ሙሁራት፡ ነዞም ሃብቲ ሃገር ዝኾኑ ኤርትራውያን ህዝጻናትን መንእሰያትን ቅኑዕ ሃገራውን ባህላውን መንፈሳውን መገዲ ናይ ምትሓዝ ልዕሊ መንግስቲ ንዓኹም ስለ ዝምልከት ኣስተዋጽኦኹም ልዕሊን ቕድሚ ኩሉን ከተዕዝዙ በዚ ኣጋጣሚ ዘሎኒ ልባዊ እምነተይ ክገልጽ እፈቱ።

ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር ታሕሳስ 12, 2018